Erik Mortensen (S), 2001-01-11:
Ordet gennemsigtighed er blevet et meget anvendt udtryk i den danske debat.
Hvis man med et fremmedord bruger ordet transparent, så bliver det næsten udtryk for et modefænomen, og så kan det virke negativt, men det behøver det nu ikke at være.
Men hvis man ud fra en meget firkantet model vil tolke begrebet gennemsigtighed, f.eks. i forbindelse med diverse forbrugerbetalte afgifter, så bliver det straks mere kompliceret.
Det system er jo ikke ukendt.
Det kunne f.eks. være vægtafgiften, som blev indført her i Danmark for adskillige årtier siden. Da var det helt klart, at disse penge skulle finansiere nye trafikanlæg, vejanlæg m.v.
Så enkelt var det dengang.
Men problemet er jo så, at hvis fænomenet skal føres ud i sin yderste konsekvens, må det jo også betyde, at hvis anlægsaktiviteten ikke svarer til det givne provenu fra afgifterne, så skal man jo justere afgifternes størrelser i opad- eller nedadgående retning, alt efter hvordan aktiviteten på området er, eller selvfølgelig lade pengene ligge og så overføre fra år til år. Det tror jeg ikke er nogen særlig ønskværdig model.
Og så må man jo også konstatere, at verden jo ikke er, som den var for adskillige årtier siden.
Angående spørgsmålet om forbrugernes betaling til de såkaldte PSO-aktiviteter har ministeren jo på ganske udmærket vis redegjort for konstruktionerne, hvad angår de positive elementer, som PSO'erne dækker over, men også for så vidt angår lovgrundlag, oplysningspligt, godkendelsesprocedurer vedrørende elskattens aktiviteter osv., og også omkring forskning. Jeg har svært ved at se, hvordan man umiddelbart kan skabe en større sikkerhed, eller, som vi taler om her, en større gennemsigtighed for pengenes rette anvendelse.
Endelig bør det jo også nævnes, at afgifterne har et parallelt formål, nemlig at være adfærdsregulerende.
Og det kan jo ikke siges mere præcist, end Venstres energipolitiske ordfører, hr. Peter Hansen-Nord, har gjort i Berlingske Tidende den 12. december i en debat med Danske Energiselskabers Forening, som jo netop rører ved problemet gennemsigtighed og taler for en fast bevilling på finansloven.
Vi kan ikke få en debat i gang om miljøomkostninger, hvis ikke folk direkte kan se, hvad de betaler for.
Det kan vi som socialdemokrater fuldt tilslutte os.
Og som tidligere nævnt har ministeren jo på udmærket vis beskrevet, hvordan dette praktiseres i fuld politisk offentlighed. Med hensyn til forespørgslens andet punkt, besparelsen i Elsparefondens bevilling, så burde det jo kunne gøres rimeligt kort.
Det skal jeg nu ikke give nogen garanti for at det bliver.
Men som loven er udformet og vedtaget, er der altså ikke tale om et såkaldt cigarkassesystem her, hvor afgiftspengene er øremærkede, og ministeren har i sin tale klart redegjort for bevillinger, forbruget og beskæringer. Den praksis, som har fundet sted her, finder vi i Socialdemokratiet er støttet, i og med Justitsministeriet jo har behandlet hele sagskomplekset.
Der finder vi helt klart støtte i, at den administration, som ministeren har praktiseret, er helt i overensstemmelse med lovgivningen.
Men samtidig anerkender vi også det politiske ønske, som ministeren også nævner i sin tale, om, at Elsparefonden sikres de midler, som svarer til elsparebidragets provenu.
Endelig hilser vi også ministerens tilsagn om snarest at åbne for forhandlinger velkommen.
Og det betyder naturligvis, at vi i Socialdemokratiet meget gerne deltager i dette arbejde.
Som en opstart, kan man sige, på denne øvelse vil jeg gerne fremsætte et forslag til vedtagelse på vegne af Socialdemokratiet, Det Radikale Venstre, SF, CD, Enhedslisten og Kristeligt Folkeparti:
Forslag til vedtagelse
»Folketinget konstaterer, at energiselskabernes varetagelse af deres offentlige forpligtelser følger intentionerne i el-, gas- og varmeforsyningsloven og dermed giver et væsentligt bidrag til opfyldelsen af de energipolitiske målsætninger.
Folketinget har noteret sig, at miljø- og energiministeren har fremsendt et aktstykke til Finansudvalget med anmodning om at øge Elsparefondens midler i 2001 med 30 mio. kr. Folketinget fastslår i den forbindelse, at bevillingen til Elsparefonden også i fremtiden skal svare til provenuet af elsparebidraget.
Folketinget opfordrer regeringen til snarest at fremlægge en handlingsplan for energibesparelser, herunder en udvidelse af Elsparefondens indsats, f.eks. fremme af køb af energieffektive apparater m.v. til handels-, service- og produktionssektoren og elvarmekonvertering i område 4 med henblik på iværksættelse i denne samling.«